עמותת בשביל החיים

עמותת בשביל החיים היא עמותה ישראלית שהוקמה בשנת 2000 על ידי משפחות שכולות שחוו התאבדות במשפחה, ואנשי ונשות מקצוע מתחום בריאות הנפש. העמותה מעניקה תמיכה וליווי למשפחות שכולות, שחוו אובדן פתאומי כתוצאה מהתאבדות, תאונות דרכים או רצח. בנוסף, העמותה פועלת למען מניעת אובדנות והעלאת מודעות לנושא האובדנות, ברמה הלאומית.

 תולדות העמותה 
עמותת בשביל החיים הוקמה בשנת 2000 על-ידי משפחות שכולות בעקבות התאבדות והפסיכיאטר פרופסור אלן אפטר. לאחר מכן הצטרפו אנשי מקצוע מתחום בריאות הנפש: פרופ' ישראל אור-בך, ד"ר חנה בר יוסף, ד"ר מאיה יוהאן ברק ופרופ' גיל זלצמן. החל משנותיה הראשונות פעלה העמותה במתן תמיכה וסיוע למשפחות שכולות בעקבות התאבדות באמצעות קבוצות תמיכה, ליווי, כנסים ייעודיים והרצאות למען מניעת התאבדויות.

העמותה פעלה גם במישור הציבורי, לשינוי מדיניות בתחום האובדנות בישראל ולהקמת התוכנית הלאומית למניעת אובדנות בישראל בהובלת משרד הבריאות ומשרדי ממשלה נוספים. מטרת התוכנית שהוקמה בשנת 2014, היא צמצום מספר ההתאבדויות והפחתת הסטיגמה החברתית סביב הנושא. התוכנית הלאומית מובילה ועדות היגוי למניעת אובדנות, במרבית הרשויות המקומיות, על מנת לתת מענה בקהילה, לזיהוי וטיפול במצבי אובדנות, להתוות רצף טיפולי בין הגורמים השונים ולהכשיר שומרי סף בקהילה.

בשנת 2017 זכתה העמותה במכרז של משרד העבודה, הרווחה והשירותים החברתיים. מאז היא מפעילה ארבעה מרכזי סיוע, מטעם משרד הרווחה, במרכז ובדרום הארץ. העמותה מעניקה  לווי, טיפול נפשי וקבוצות תמיכה למשפחות שכולות מתאונות דרכים, התאבדות, ועבירות המתה. הליווי ניתן על ידי צוות עובדים סוציאליים ומאות מטפלים ומנחי קבוצות מקצועיים. במקביל, עמותת אלה, מפעילה את התמיכה למשפחות השכולות, באזור ירושלים ובצפון הארץ. בעמותה מערך התנדבות של כמאה בני משפחה שכולים, המשתתפים בוועדות ההיגוי ברשויות המקומיות, מעבירים הרצאות על מניעת אובדנות בשילוב סיפור אישי, ותומכים במשפחות שכולות. בוועד המנהל של העמותה חברים בני משפחה שכולים וביניהם אנשי מקצוע מנוסים בתחום בריאות הנפש והסיעוד.

 תחומי פעילות 
 תמיכה במשפחות שכולות 

העמותה מעניקה ליווי ותמיכה למשפחות שכולות, במרכזי הסיוע, מטעם משרד הרווחה, בהם ניתנים טיפול אישי או משפחתי, ליווי רוחני וקבוצות תמיכה, בהתאם למיקום גאוגרפי וסוג האובדן. בעמותה מתקיימות גם קבוצות תמיכה לשכולים שאינם עומדים בקריטריונים של משרד הרווחה. בנוסף, העמותה מפעילה קבוצה סגורה בפייסבוק בשם "לחיות עם האובדן - שכול בעקבות התאבדות". פעילות נוספת היא קבוצת "יד ביד", קבוצה התנדבותית לתמיכה במשפחות השכולות החדשות, על ידי בני משפחה ותיקים, בתהליך מונחה ומובנה.

 העלאת מודעות לאובדנות ולמניעתה 
העמותה פועלת במגוון דרכים למניעת התאבדויות, בזירה הפרלמנטרית והקהילתית והעלאת המודעות לנושא:
 הרצאות מניעה, בשילוב סיפור אישי בהתאמה למגוון רחב של קהלים, הכוללות הפרכת מיתוסים, זיהוי סימני מצוקה ומתן כלים להתמודדות עם משבר אובדני. ההרצאות מועברות פרונטלית או בזום: בצה"ל, במערכת החינוך, במקומות עבודה, בקהילה, בחוגי בית ועוד.
 השתתפות מתנדבי העמותה בוועדות היגוי מטעם משרד הבריאות, למניעת אובדנות, ברשויות המקומיות, המשתתפות בתוכנית הלאומית למניעת אובדנות, ברחבי הארץ.
 השבוע למניעה ולטיפול באובדנות המתקיים מדי שנה בחודש נובמבר, במטרה להעלות מודעות למניעת התאבדות, ובמסגרתו מתקיימות הרצאות ברחבי הארץ, דיונים בכנסת וצעדה בתל אביב, בשקט ובחושך, כדי לסמל את הקושי והמצוקה הנחווים בזמן משבר אובדני.
 פעילות פרלמנטרית למניעת התאבדויות, קידום הקמת תחום בקרה למקרי אובדנות במשרד הבריאות לאיסוף נתונים לגבי מספר ההתאבדויות בישראל וכן קידום הקמת השדולה למניעת אובדנות בכל כנסת חדשה.
 "פנים אבודות" הוא עמוד פייסבוק בו מתפרסמות בכל שנה, ביום הפטירה, תמונות האנשים שהתאבדו, בליווי טקסט אותו כתבה המשפחה, כדי לסייע למשפחה השכולה לצאת מהחושך בו הם שרויים לאחר המשבר האובדני. 
 כנסים ייעודיים למשפחות השכולות והשתתפות בכנסים אקדמאיים בתחום.
 העמותה מפרסמת כתבות בתקשורת המציגות סיפורים אישיים של המשפחות, בשילוב תוכן מיקצועי בתחום בריאות הנפש, ומתן כלים לסיקור אחראי של הנושא בתקשורת.

 תחום המחקר 
אגף המחקר והחדשנות של העמותה מורכב ממומחים בתחום האובדנות: פרופ' חגי חרמש מאוניברסיטת תל אביב, פרופ' יוסי לוי בלז, ראש המרכז לחקר האובדנות והכאב הנפשי על שם ליאור צפתי, במרכז האקדמי רופין, ד"ר מאיה יוהאן ברק מבית החולים שניידר ועובדת סוציאלית עוודה ג'נאים חסין, דוקטורנטית באוניברסיטת תל אביב.

האגף מתמקד בהעמקת ההבנה המחקרית של נושא האובדנות, למניעת התאבדויות, טיפול באנשים הנמצאים במשבר אובדני וטיפול במשפחות שכולות בעקבות התאבדות, בשיתוף פעולה עם גורמים מובילים בממשל, באקדמיה ובתעשייה. פעילות העמותה משתלבת במאמץ הגלובלי למניעת אובדנות. העמותה עובדת בשיתוף פעולה עם ארגונים בינלאומיים מובילים בתחום, בתחומי מחקר, חינוך והסברה. במסגרת זו מתקיימים:
 האקתון דו-שנתי ייחודי בשיתוף פעולה עם גורמים מובילים בעולמות האקדמיה, טכנולוגיה, רפואה ויזמות עסקית להעלאת רעיונות פורצי דרך בתחום האובדנות באמצעות טכנולוגיה. בהאקתון נבחנים מיזמים חדשניים שיגרמו לפריצת דרך טכנולוגית לאיתור מוקדם של מצוקות נפשיות ולטיפול באובדנות באמצעות הפחתת הסטיגמות וחיזוק הרצף הטיפולי, לאנשים במצבי סיכון. האקתון 2025 נערך על רקע המצוקה הנפשית המתמשכת בעקבות מלחמת "חרבות ברזל", בהובלת פרופסור ענת ברונשטיין קלומק, מאוניברסיטת רייכמן בהשתתפות משרד הבריאות, משרד הביטחון, רשות החדשנות, קופת חולים מאוחדת, עמותות בוגרי יחידות עילית בצה"ל, התעשייה האווירית, אורקל ישראל, גוגל, TikTok ואחרים. 
 הענקת מלגות מחקר, בנושא התאבדות, הניתנות על-ידי משפחות שכולות בעקבות התאבדות.

 פרסים והוקרה 
 אות הנשיא להתנדבות לשנת תשפ"ב, עבור תרומה ייחודית, לטובת המדינה והחברה בישראל(2022).
 מגן שר הבריאות להתנדבות לשנת תשפ"ג על תרומה מיוחדת לקידום הבריאות בישראל.
 תו מידות לאפקטיביות, על ידי ארגון מידות בשנת 2025, עבור יצירת ערך חברתי, תוך מיצוי מיטבי של משאבים.

 ראו גם 
אתר עמותת אלה
אתר האגודה הבין-לאומית למניעת אובדנות IASP
אתר האגודה האמריקנית למניעת אובדנות
 המרכז לחקר האובדנות והכאב הנפשי על שם ליאור צפתי, במרכז האקדמי רופין
כנס מניעת אובדנות בתקופת משבר לאומי - חדשנות במניעת אובדנות
המועצה הלאומית למניעת אובדנות
ספרים בנושא אובדנות שהתפרסמו בעברית, באתר בשביל החיים
מאמרים ופודקאסטים בתחום, באתר בשביל החיים
סרטונים בנושא מניעת התאבדות

 קישורים חיצוניים 














 הערות שוליים 

קטגוריה:ישראל: ארגוני עזרה
קטגוריה:ישראל: ארגוני בריאות נפשית
קטגוריה:ישראל: עמותות
קטגוריה:מעוטרי אות הנשיא להתנדבות
קטגוריה:ישראל: ארגונים
קטגוריה:ישראל: ארגונים חברתיים
קטגוריה:ישראל: רווחה